רונן דוד

רונן דוד (נולד ב-5 ביוני 1970 בצפת) הוא פעיל זכויות האדם, מרצה וסופר ישראלי.

==ביוגרפיה==
דוד נולד, גדל והתחנך בצפת. בשנות ילדותו, שימש כעיתונאי זעיר (ע"ז) בתוכנית הרדיו לילדים ונוער "חתול בשק" ברשת א' של קול ישראל.

עם גיוסו לצה"ל שובץ בחיל השריון בחטיבה 7. בשריון עבר הכשרה כלוחם וקורס מפקדי טנקים. ב-1989, בעת ששירת בצה"ל כמפקד טנק, נפצע מרימון הלם שהושלך על ידי מפקד אחר והתפוצץ סמוך אליו במהלך תצפית. שמיעתו נפגעה והוא הוכר כנכה צה"ל.
בהמשך השלים קורס קציני שריון ושימש כמפקד מחלקת טנקים וסגן מפקד פלוגת טנקים בגדוד 82. במהלך היותו בגדוד שירת ברצועת הביטחון בדרום לבנון מספר פעמים ובין היתר כסגן מפקד מוצב הבופור. לאחר שהשלים קורס מפקדי פלוגות, שימש כמפקד פלוגה בבה"ד 1.

בשנת 2000, בסמוך לשיחות השלום בקמפ דייוויד ובמסגרת שירות מילואים קרבי בתפקיד מפקד פלוגה בדרגת סרן, חווה דוד פסיכוזה מסוג מאניה.

דוד בוגר לימודי תואר ראשון בהנדסת מכונות מטעם "מכללת צור" (הוקמה ביוזמת סטף ורטהיימר בשיתוף עם מכללה גרמנית, מה"ט והאוניברסיטה הפתוחה, בהמשך נעשתה לבית ספר תיכון מקצועי בגן התעשייה בלבון). דוד מוסמך לתואר שני במנהל עסקים. עבד בין היתר לאורך חייו כמדריך שחייה והשתתף בתחרויות שחייה ארציות.

בתחילת העשור הראשון של המאה ה-21 התגרש והתחתן בשנית. כיום נשוי לאסתי ואב לשתי בנות. מתגורר בנהריה.

==פעילותו הציבורית==
דוד משמש מודל לחיקוי עבור מתמודדים רבים בארץ ומחוצה לה בזכות דרכו האופטימית בהתמודדות עם מגבלה נפשית.

ב-2006 הקים את מדור "ציפור הנפש" בנגישות ישראל מתוך ההכרה שנכות נפשית גם היא נכות כמו כל נכות פיזית אחרת. מאותה סיבה, בשנת 2004 ייסד, הקים ומנהל את פורום "ציפור הנפש" בפורטל נכי צה"ל.

בין השנים 2007 - 2012 הנחה דוד קבוצות לעזרה עצמית במסגרת מועדונים של אנוש.

ב-2007 יזם את הקמתו של אתר האינטרנט של ארגון מל"מ - מתמודדים למען מתמודדים, גוף התנדבותי של נפגעי נפש למען מאבק על זכויות ותדמית, שנוסד על ידי בני הזוג צביאל רופא ודליה וירצברג-רופא בשנת 2003. האתר מכיל מידע רב וראשון מסוגו בישראל. מאז 2009 מכהן דוד כיו"ר ארגון מל"מ בפועל, ומקיים קשר רציף עם מאות מתמודדים, בני משפחה ואנשי מקצוע בבריאות הנפש בישראל ובעולם.

דוד כותב וכתב מאמרים רבים מנקודת מבטו כמתמודד עם נכות נפשית, בין היתר ב-2006 היה בעל טור שבועי ב-nrg מעריב.

מאז ינואר 2015 משמש כנציג המתמודדים וחבר בוועד המנהל הארצי של אנוש - העמותה הישראלית לבריאות הנפש.

==ספריו==
* פסיכופריחה (תמוז, 2006)
* מעגלון (החממה הספרותית, 2011) - ספר זה הוא רומן מסוג מותחן, פסיכולוגי, עתידני, שעלילתו מתרחשת בחברת היי-טק דמיונית בעתיד הקרוב.
* מחלת נפש - המדריך להתמודדות ולהחלמה (החממה הספרותית, 2012)
* טנק הנכים (בית העורכים, 2024) - מה היה קורה אם 4 טנקיסטים, נכי צה"ל, היו חוטפים טנק מבסיס ברמת הגולן ונוסעים איתו לעיר הגדולה לאות מחאה? הספר מועמד לפרס ספיר 2024<ref></ref>.

==קישורים חיצוניים==
* [http://www.ronendavid.com/news/reshetalef.pdf ראיון בתוכנית - הכל צפוי ברשת א'], 9 באוגוסט 2006
* [http://www.ronendavid.com/news/reshetbet.pdf ראיון בתוכנית - הכל דיבורים ברשת ב'], 12 במרץ 2007
* [http://www.ronendavid.com/news/galatz.pdf ראיון בתוכנית - הולך בחצות עם עומר בן רובי בגלי צה"ל], 10 בנובמבר 2007
* [http://www.ronendavid.com/news/laisha.pdf מציאות נושכת] - כתבה בשבועון לאישה, 25 במרץ 2007
* [http://www.ronendavid.com/news/signon.PDF פיקוח נפש] - כתבה בשבועון סגנון, 11 באפריל 2007
* [https://web.archive.org/web/20131011224740/http://enosh.org.il/Index.asp?ArticleID=3911&CategoryID=224&Page=1 אירוע התרמה של עמותת אנוש], בשנת 2008
* [http://www.aisrael.org/Index.asp?CategoryID=672 ציפור הנפש] - מדור "ציפור הנפש" באתר נגישות ישראל
* [http://www.doctors.co.il/ar/12948/פגועי+נפש%3A+טראומת+האשפוז פגועי נפש: טראומת האשפוז] - מאמר מאת רונן דוד באתר zap דוקטורס, 14 בנובמבר 2011
* 
* [https://open.spotify.com/episode/0IJEJYH8L9TwjirCBLnxvz?si=HqTaEqJVRc6FkW5_XCqsPQ דיכאון ואני] - פודקסט של אברהם צור, מארח את רונן דוד, 2 במאי 2023
* [https://open.spotify.com/episode/5MGtDgswdtY5wzJAqYXxzT?si=5b4a8820cb14449c קשת אנושית] - פודקסט של אהוד שפייזר, מארח את רונן דוד, 27 במאי 2024

== הערות שוליים ==

קטגוריה:מתמודדים עם מגבלה נפשית: ישראלים
קטגוריה:סופרים ישראלים
קטגוריה:פעילים ישראלים למען זכויות נכים
קטגוריה:נכי צה"ל
קטגוריה:ישראלים שנולדו ב-1970
קטגוריה:חיילי גדוד 82
קטגוריה:צפת: אישים